„Ieşi! Să nu te mai văd!”, i-a spus profesoara elevului, în timp ce îl lovea întâi cu un caiet, apoi cu piciorul.

Conducerea liceului i-a cerut profesoarei o notă explicativă. Aceasta a spus că și-a pierdut cumpătul în momentul în care i-a cerut elevului caietul de informatică pentru a-i verifica exercițiile, iar acesta i-a dat alt caiet.

Explicațiile profesoarei vor fi analizate de conducerea licelului și de Inspectoratul Școlar Județean, care s-a autosesizat în acest caz și a trimis un inspector la liceul din Victoria.

Nici elevul lovit, nici părinții acestuia nu au depus plângere.

Victor Vijoli, inspector general adjunct la ISJ Brașov, spune că incidentul, petrecut vinerea trecută, este „regretabil”.

„Ne-am autosesizat, școala a deschis o anchetă pe acest subiect. Vor lua măsurile legale, noi vom veghea asupra respectării măsurilor care se vor lua”, a spus inspectorul școlar.

În opinia sa, fapta este „foarte gravă”, deoarece un profesor nu are voie să lovească un elev.

Victor Vijoli a spus că, în funcție de rezultatele anchetei, vor fi luate măsuri împotriva profesoarei care pot duce inclusiv la „acțiunea supremă”, adică desfacerea contractului de muncă.

În urma anchetei se va stabili și dacă elevul a avut un grad de vinovăție în acest incident.